**James Hugh Calum Laurie**, poznatiji kao **Hugh Laurie**, engleski je glumac, komičar, pisac i muzičar. Dobitnik je Reda Britanskog Carstva. Britanskoj je publici poznat po ulozi u humorističkoj seriji *Crna Guja*, dok je svjetsku slavu stekao tumačeći Gregoryja Housea u američkoj medicinskoj seriji *Dr. House*. Od augusta 2010. godine najplaćeniji je glumac u dramskoj seriji na američkim televizijama.

Djetinjstvo i obrazovanje
-------------------------

Laurie je rođen u Oxfordu. On je najmlađe od četvero djece; ima 6 godina starijeg brata i 2 sestre. Imao je zategnut odnos sa svojom majkom, Patriciom (rođ. Laidlow). Njegov otac, William George Ranald Mandel "Ran" Laurie, po zanimanju je bio liječnik, a poznat je i po tome što je osvojio zlatnu medalju na OI u Londonu 1948. godine u veslanju, u disciplini dvojac bez kormilara.

Iako je odgajan kao prezbiterijanac, izjavio je: *"Ne vjerujem u Boga, ali imam tu ideju da, ako postoji Bog, ili neka vrsta sudbine koja gleda na nas odozgo, i ako bilo šta uzimaš zdravo za gotovo, On će ti to oduzeti."* U Oxfordu je pohađao *Zmajevu školu*, prestižnu privatnu školu za djecu uzrasta 8 do 13 godina, da bi zatim prešao na Eton, pa na koledž *Selwyn* u Cambridgeu, na kojem je stekao zvanje arheologa i antropologa. Dok je bio na Cambridgeu, bio je član *Hermes Cluba* i prestižnog *Hawks' Cluba* (društveni klubovi za studente sportiste). Također je bio član i prestižnog *Footlights Cluba* (amaterski pozorišni klub), čiji je predsjednik bio 1981. godine.

Poput svog oca, Laurie se bavio veslanjem dok je išao u školu, pa i kasnije, na univerzitetu; 1977. godine bio je član juniorskog dvojca koji je osvojio englesku nacionalnu titulu i zatim predstavljao Englesku u juniorskoj konkurenciji na svjetskom prvenstvu održanom iste godine. 1980. godine s partnerom J. S. Palmerom osvaja 2. mjesto u dvojcu bez kormilara na takmičenju *Silver Goblets* za veslački klub *Eton Vikings*. Svojim učešćem u tradicionalnoj veslačkoj trci između timova Oxforda i Cambridgea iste godine osvojio je nagradu *Blue*, koja se dodjeljuje studentima univerziteta u Cambridgeu koji pokažu uspjeh u sportskim takmičenjima na nacionalnom nivou. Te godine Cambridge je izgubio trku za 1.5 m. U njegovu čast jedan od brodova koji se koriste na Selwynu dobio je ime *"Laurie"*. Hugh Laurie danas je član *Leander Cluba*, jednog od najstarijih veslačkih klubova na svijetu.

Pošto je bio prinuđen privremeno zapostaviti veslanje u vrijeme dok je bolovao od mononukleoze, postao je član *Cambridge Footlightsa*, koji je predstavljao odskočnu dasku za mnoge uspješne britanske komičare. Tu je upoznao Emmu Thompson, s kojom je bio u romantičnoj vezi, a i danas su dobri prijatelji. Preko nje je upoznao Stephena Fryja, svog budućeg partnera-komičara. Laurie, Fry i Thompson parodirali su sami sebe kao predstavnici *Footlights Collegea iz Oxbridgea* u kvizu *University Challenge* u epizodi *Bambi* serije *The Young Ones*, čiji je koscenarist Ben Elton upotpunio njihovu ekipu. Tokom svoje posljednje školske godine na Cambridgeu (1980-81) Laurie je, pored veslanja, bio i predsjednik *Footlightsa*, s Emmom Thompson kao potpredsjednicom. Sa svojom godišnjom predstavom *Podrumske trake* (*The Cellar Tapes*), koju su većim dijelom napisali Laurie i Fry, a glumačka postava uključivala je još i Emmu Thompson, Tonyja Slatteryja, Paula Shearera i Penny Dwyer, nastupili su na Edinburškom festivalu i dobili nagradu *Perrier* za najbolju komediju.

Karijera
--------

Ta nagrada dovela je do toga da se predstava *Podrumske trake* premjesti na West End, a zatim i do televizijske varijante, koja je emitirana u maju 1982. Pored toga, Laurie, Fry i Thompson izabrani su da zajedno s Benom Eltonom, Robbiejem Coltraneom i Siobhan Redmond napišu i odglume novu skeč-komediju za televiziju *Granada* pod nazivom *Alfresco*, koja je imala 13 epizoda i prikazivala se dvije sezone.

Laurie i Fry nastavili su raditi na mnogim zajedničkim projektima tokom 80-ih i 90-ih godina 20. stoljeća. Pored ostalog, nastupili su u serijalu *Crna Guja*, koji su napisali Ben Elton i Richard Curtis, s Rowanom Atkinsonom u glavnoj ulozi (s Lauriejem u različitim ulogama, od kojih su najznačajnije princ George i istoimeni poručnik), kao i u *BBC*-jevim skeč-komedijama *Djelić Fryja i Laurieja* (*A Bit of Fry and Laurie*) i *Jeeves i Wooster*, koja je nastala kao adaptacija priča P. G. Wodehousea. U serijalu *Jeeves i Wooster* Laurie je igrao Jeevesovog gazdu, simpatičnog glupaka Bertieja Woostera. To je bila uloga za koju se smatralo da je pisana za Laurija, jer je omogućavala da se prikaže njegov talent za pjevanje i sviranje klavira i da upotrijebi svoj čuveni glas. S Fryjem je sarađivao i na različitim humanitarnim predstavama, kao što su *Histerija! 1, 2 i 3* i *Treće jaje tajnog policajca* (*The Secret Policeman's Third Ball*) u organizaciji pokreta *Amnesty international*, zatim na televizijskim emisijama (*Komično olakšanje*/*Comic Relief*/), kao i na varijeteu *Fry i Laurie, domaćini božićne noći sa zvijezdama* Ponovo su sarađivali na snimanju filma *Peterovi prijatelji* (1992).

Laurie se pojavio u filmu televizije *Thames* *Pisma pilota bombardera* (1985), koji je režirao David Hodgson. To je bila ozbiljna uloga; film je dramatiziran prema pismima RAF-ovog pilota J. R. A. "Boba" Hodgsona, koji je poginuo u akciji 1943.

Laurie se pojavio u muzičkom spotu za singl *"Walking on Broken Glass"* pjevačice Annie Lennox iz 1992. (kao suparnik Johna Malkovicha) u kostimu poput onog koji je nosio u 3. sezoni *Crne Guje*, podsjećajući i na film *Opasne veze* (1988). Također se pojavio u ulozi naučnika u spotu za pjesmu *"Experiment IV"* pjevačice Kate Bush snimljenom 1986.

Lauriejevo kasnije pojavljivanje u filmovima uključuje *Razum i osjećajnost* (*Sense and Sensibility*, 1995), za koji je scenario adaptirala i glavnu ulogu igrala Emma Thompson, Disneyev film *101 dalmatinac* (1996), u kojem je igrao Jaspera, jednog od kriminalaca unajmljenih da kidnapuju štence, Eltonovu adaptaciju vlastitog romana *Inconceivable* pod nazivom *Možda beba* (*Maybe Baby*, 2000), zatim film *Djevojka iz Rija* (*Girl From Rio*, 2001); *remake* filma *Feniksov let* (*The Flight of the Phoenix*), snimljen 2004. i tri filma o Stuartu Malom.

Lauriejev prvi roman, *Prodavač oružja* (*The Gun Seller*, 1996), intrigantan triler protkan wodehouseovskim humorom, brzo je postao bestseler. Otada Laurie radi na scenariju za istoimeni film te na svom drugom romanu *Papirni vojnik* (*The Paper Soldier*).

1998. godine Laurie je imao kratku ulogu u epizodi *The One with Ross's Wedding, Part Two* serije *Prijatelji*, kao čovjek koji sjedi pored Rachel u avionu na putu za London. S rastom popularnosti serije *Dr. House* kratko pojavljivanje u *Prijateljima* postalo je omiljena scena za ljubitelje obiju serija, uglavnom zahvaljujući njegovom komično-prezirnom izgovoru imena Phoebs.

Od 2002. godine Laurie se pojavljuje u nizu britanskih TV-drama i iste godine gostuje u 2 epizode 1. sezone serijala *Obavještajci* (*Spooks*) na *BBC 1*. 2003. godine igrao je glavnu ulogu u komično-dramskoj seriji *Fortysomething*, koju je i režirao za nezavisnu TV-kuću *ITV*. U jednoj od epizoda te serije glumi i Fry. 2001. godine posudio je glas gazdi bara u animiranoj seriji *Family Guy* (epizoda "One If by Clam, Two If by Sea"). Također je posudio glas gdinu Wolfu u crtanom filmu *Prestonska svinja*. Bio je član ocjenjivačkog žirija u 1. epizodi TV-igre *QI*, čiji je voditelj bio Fry. 2004. godine pojavio se u humorističkoj emisiji *The Lenny Henry Show* kao profesor koji je bio glavni u svemirskoj sondi *Beagle*.

Iako je poznat u Velikoj Britaniji od 1980-ih, Laurieja je američka publika primijetila tek 2004. godine kada se pojavio u ulozi ciničnog specijaliste za dijagnostičku medicinu dr. Gregoryja Housea u popularnoj seriji *Dr. House*, koja se emitira na televiziji *FOX*. Za tu ulogu Laurie koristi američki akcent. Laurie je bio u Namibiji, gdje se snimao film *Feniksov let*, i snimio je traku za audiciju u hotelskom kupatilu jer je to bilo jedino mjesto na kojem je postojalo dovoljno svjetlosti. Njegov američki akcent bio je toliko dobar da je izvršni producent Bryan Singer, koji u to vrijeme nije bio svjestan činjenice da je Laurie Englez, istakao Laurieja kao pravi primjer američkog glumca kakvog je tražio za tu ulogu. Laurie također koristi američki akcent na pauzama na setu tokom snimanja, kao i tokom probnog čitanja uloga, iako je koristio engleski akcent kad je režirao epizodu *Lockdown*.

Jula 2005. godine Laurie je nominiran za nagradu *Emmy* za ulogu u *Dr. Houseu*. Iako je nije osvojio, za tu ulogu dobio je *Zlatni globus* 2006. i 2007 (jedan je od rijetkih glumaca koji je osvojio ovu nagradu dvije godine uzastopno), kao i nagradu *Ceha filmskih glumaca* za 2007. i 2009. godinu. Također je dobio i značajno povećanje honorara (od cifre koja je, prema glasinama, bila oko 50.000 na 350.000 dolara po epizodi). Pored toga, njegov je ugovor produžen za dodatnih godinu dana, čime je omogućeno da se snimi bar i 4. sezona. Laurie nije bio nominiran za *Emmy* u 2006. godini, što je izazvalo bijes glavnih ljudi u *FOX*-u, ali se pojavio u uvodnom dijelu dodjele nagrada koji je snimljen ranije prema napisanom scenariju, a u kome je, parodirajući svoj lik iz serije, očekivano brzo postavio dijagnozu domaćinu dodjele Conanu O'Brienu, da bi ga zatim nastavio ispipavati kad ga je O'Brien zamolio da mu pomogne da na vrijeme stigne na dodjelu *Emmyja*. Kasnije u toku dodjele pojavio se na sceni govoreći francuski da bi, zajedno sa Helen Mirren dodijelio jednu od nagrada. Nakon toga nominiran je 2007, 2008, 2009. i 2010. Lauriejev uspjeh u seriji produžio se i na njegovo finansijko stanje: u augustu 2010. *TV Guide* identificirao ga je kao najplaćenijeg glumca u dramskim serijama, navodeći da prima preko 400.000 $ po epizodi.

Laurie je bio izabran za ulogu urednika *Daily Planeta*, Perryja Whitea, u filmu *Supermenov povratak* (*Superman Returns*, 2006), ali je morao napustiti projekat zbog obaveza prema *FOX*-u, tj. *Dr. Houseu*. Zanimljivo je da je producentska kuća serije *Dr. House*, *Bad Hat Harry Productions*, u vlasništvu režisera filma *Supermenov povratak*, Bryana Singera.

U julu 2006. godine Laurie se pojavio u emisiji *Inside the Actors Studio*, u kojoj je, svirajući klavir, otpjevao jednu od svojih pjesama, *"Mystery"*. Lauriejev dugogodišnji glumački partner Stephen Fry izrazio je želju da se pojavi kao gost u nekoj maloj ulozi u *Dr. Houseu*, ali zbog svojih obaveza u Engleskoj dosad nije bio u mogućnosti da to i ostvari. Laurie je bio i voditelj *Saturday Night Livea*, u kojem se pojavio u ženskoj odjeći u skeču o čovjeku sa slomljenom nogom koji optužuje svog liječnika za nepoštenje (Laurie je glumio ženu tog čovjeka).

U augustu 2007. pojavio se u dokumentarcu o Stephenu Fryju koji je povodom njegovog 50. rođendana snimio *BBC Four*.

2008. glumio je u filmu *Kraljevi ulice* (*Street Kings*), u kojem su glumili i Keanu Reeves i Forest Whitaker, a zatim je 2009. glumio ekscentričnog dr. Cockroacha u *DreamWorksovom* filmu *Monsters vs. Aliens*. Također je po drugi put bio voditelj *Saturday Night Livea* u božićnoj emisiji, u kojoj je otpjevao miks od nekoliko božićnih pjesama na kraju svog monologa.

Iste godine ponovo se vratio u *Family Guy* (epizoda "Business Guy"), u kojoj je parodirao Gregoryja Housea, te samog sebe pod pretpostavkom da je usvojio američki akcent.

2010. snimio je nezavisni igrani film *The Oranges*, a gostovao je i u *Simpsonima* (epizoda "Treehouse of Horror XXI") kao brodolomac Roger koji planira ubistvo na brodu tokom Homerovog i Margeinog drugog medenog mjeseca.

Muzika
------

Laurie svira klavir, gitaru, bubnjeve, usnu harmoniku i saksofon. Pokazao je svoj muzički talent u epizodama nekoliko serija, najviše u *A Bit of Fry & Laurie*, *Jeeves i Wooster*, *Dr. House* i kad je bio voditelj *Saturday Night Livea* u oktobru 2006. Svira klavijature u dobrotvornoj rock-grupi iz Los Angelesa *Band From TV*, a također je i vokal te grupe. U dodatku na to, nakon što je Meat Loaf gostovao u epizodi *Dr. Housea* *Simple Explanation*, Laurie je svirao klavir kao specijalni gost u pjesmi "If I Can't Have You" s albuma *Meat Loafa* iz 2010. *Hang Cool Teddy Bear*. Svirao je nekoliko klasičnih r 'n' r instrumenata u raznim epizodama *Dr. Housea*, uključujući *Gibson Flying V* i *Les Paul*. Kod kuće ima električne orgulje *Hammond* B-3. U jednoj epizodi izveo je uvod u klasik Procola Haruma "Whiter Shade of Pale". 26. 7. 2010. objavljeno je da će Laurie izdati *blues* album nakon što je potpisao ugovor s *Warner Bros.* Album je završen i bit će objavljen u Ujedinjenom Kraljevstvu 9. 5. 2011. pod nazivom "Let Them Talk. Na njemu se nalazi 15 pjesama:

|  |  |
| --- | --- |
| 1. "St. James Infirmary"
2. "You Don't Know My Mind"
3. "Buddy Bolden's Blues"
4. "The Whale Has Swallowed Me"
5. "John Henry" - (s Irmom Thomas)
6. "They're Red Hot"
7. "Six Cold Feet In The Ground"
8. "The Battle Of Jericho" | 9. "After You've Gone" - (s Dr. Johnom)
10. "Swanee River"
11. "Police Dog Blues"
12. "Tipitina"
13. "Whinin' Boy Blues"
14. "Baby Please Make A Change" - (s Tomom Jonesom i Irmom Thomas)
15. "Let Them Talk". |

Zajedno s albumom, još nekoliko bonus pjesama dostupno je na *iTunesu*.

Privatni život
--------------

Lauriejeva majka Patricia umrla je 1989. u Oxfordshireu od bolesti motoričkih neurona. Prema njegovim riječima, trebale su dvije godine da podlegne bolesti i pretrpjela je "bolnu i sporonapredujuću paralizu"; za to se vrijeme o njoj brinuo Lauriejev otac, koga on zove "najmilijim čovjekom na svijetu".

Laurie je oženio pozorišnu administratoricu Jo Green u maju 1989. Žive u sjevernom Londonu sa sinovima Charliejem (Charles Archibald, r. 1988) i Billom (William Albert, r. 1991) te kćerkom Rebeccom Augustom (r. 1993). Planirali su da se cijela porodica preseli u Los Angeles jer je Hugh uglavnom odvojen od nje 9 mjeseci godišnje, ali su se na kraju odlučili protiv toga. Charlie je imao kratku ulogu u *A Bit of Fry and Laurie* na kraju epizode "Special Squad" (beba William, koha Laurie i Fry počinju "ispitivati" o tome "šta je uradio sa stvarima", nazivajući ga propalicom i govoreći mu da je bio veoma zločest dječak), dok je Rebbeca imala ulogu u filmu *Wit* kao petogodišnja Vivian Bearing. 
Laurie je dobar prijatelj s glumcem Robertom Seanom Leonardom iz serije *Dr. House*, a održava i prijateljstvo s Emmom Thompson. Za vrijeme snimanja serije Laurie živi u SAD-u. Član je benda *Band from TV*. Laurie je do danas prijatelj sa Stephenom Fryjem, koga je upoznao na Cambridgeu. Fry je njegov vjenčani kum, kum njegovoj djeci i njegov najbolji prijatelj.

Laurie je 23. 5. 2007. od kraljice Elizabete II dobio *Red Britanskog Carstva* za njegov doprinos dramskoj umjetnosti.

Laurie se periodično mučio s ozbiljnom kliničkom depresijom i redovno odlazi na tretmane kod psihoterapeuta. U jednom intervjuu izjavio je da je prvi put zaključio da ima problem kad je učestvovao u dobrotvornom autorodeu 1996; tom je prilikom shvatio da ga vožnja u blizini eksplozivnih sudara nije ni uzbudila ni uplašila (rekao je da mu je, ustvari, bilo dosadno). *"Dosada"*, komentirao je u intervjuu u emisiji *Inside the Actors Studio*, *"nije odgovarajuća reakcija na eksplozivne automobile"*.

Laurie se divi pisanju P. G. Wodehousea, objasnivši u članku iz *The Daily Telegrapha* od 27. 5. 1999. da je čitanje Wodehouseovih romana spasilo njegov život.

Laurie je i strastveni ljubitelj motocikala. Ima dva motocikla (1 u Los Angelesu, 1 u Londonu). Njegov motocikl u SAD-u je *Triumph Bonneville*, njegov "slab pokušaj da podigne britansku zastavu".

Nagrade
-------

*Emmy*
* 2005 – nominiran – Najbolji glavni glumac u dramskoj seriji
* 2007 – nominiran – Najbolji glavni glumac u dramskoj seriji
* 2008 – nominiran – Najbolji glavni glumac u dramskoj seriji
* 2009 – nominiran – Najbolji glavni glumac u dramskoj seriji
* 2010 – nominiran – Najbolji glavni glumac u dramskoj seriji

*Zlatni globus*
* 2006 – dobitnik – Najbolja izvedba glumca u televizijskoj seriji – drama
* 2007 – dobitnik – Najbolja izvedba glumca u televizijskoj seriji – drama
* 2008 – nominiran – Najbolja izvedba glumca u televizijskoj seriji – drama
* 2009 – nominiran – Najbolja izvedba glumca u televizijskoj seriji – drama
* 2010 – nominiran – Najbolja izvedba glumca u televizijskoj seriji – drama

Nagrada *Satellite*
* 2005 – dobitnik – Najbolji glumac u seriji, drama
* 2006 – dobitnik – Najbolji glumac u seriji, drama
* 2007 – nominiran – Najbolji glumac u seriji, drama

Nagrada *Ceha filmskih glumaca*
* 2006 – nominiran – Najbolja izvedba glumca u dramskoj seriji
* 2007 – dobitnik – Najbolja izvedba glumca u dramskoj seriji
* 2008 – nominiran – Najbolja izvedba glumca u dramskoj seriji
* 2009 – dobitnik – Najbolja izvedba glumca u dramskoj seriji
* 2010 – nominiran – Najbolja izvedba glumca u dramskoj seriji
* 2011 – nominiran – Najbolja izvedba glumca u dramskoj seriji

*Asocijacija televizijskih kritičara*
* 2005 – dobitnik – Individualno postignuće u drami
* 2006 – dobitnik – Individualno postignuće u drami
* 2007 – nominiran – Individualno postignuće u drami

Nagrada *Teen Choice*
* 2006 – nominiran – TV-glumac: Drama
* 2007 – dobitnik – TV-glumac: Drama

Nagrada *People's Choice*
* 2008 – dobitnik – Omiljena muška TV-zvijezda
* 2009 – dobitnik – Omiljena muška TV-zvijezda
* 2010 – dobitnik - Omiljeni glumac u TV-drami
* 2011 - dobitnik - Omiljeni glumac u TV-drami
* 2011 - dobitnik - Omiljeni TV-liječnik

Filmografija
------------

| Godina | Naslov | Uloga | Napomene |
| --- | --- | --- | --- |
| 1981. | *The Cellar Tapes* | razni likovi | također scenarist |
| 1983. | *Alfresco* | razni likovi | također scenarist |
| 1983. | *The Crystal Cube* | Max Belhavenrazni likovi |  |
| 1984. | *The Young Ones* | Lord Monty | epizoda: "Bambi" |
| 1985. | *Plenty* | Michael |  |
| 1985. | *Rođendan gđe Capper* | Bobby |  |
| 1985. | *Happy Families* | Jim |  |
| 1986. | *Crna Guja II* | Simon Partridge (također poznat kao gdin Ostrich i Farters Parters)  princ Ludvig Neuništivi |  |
| 1986. | *Platoon* | vojnik Trevor |  |
| 1987. | *Filthy Rich & Catflap* | N'Bend |  |
| 1987. | *Crna Guja III* | George, Princ od Walesa, princ-regent |  |
| 1988. | *Božićna pjesma Crne Guje* | [[George (Crna Gu |  |
| 1989–1995. | *A Bit of Fry & Laurie* | razni likovi | također scenarist |
| 1989. | *Crna Guja IV* | por. plemeniti George Colhurst St. Barleigh |  |
| 1989. | *Strapless* | Colin |  |
| 1989. | *Državnik novog kova* | konobar |  |
| 1990–1993. | *Jeeves i Wooster* | Bertie Wooster |  |
| 1992. | *Peterovi prijatelji* | Roger Charleston |  |
| 1993. | *All or Nothing at All* | Leo Hopkins | TV-film |
| 1993–1995. | *Legende o otoku s blagom* | Squire Trelawney | glas |
| 1994. | *A Pin for the Butterfly* | ujak | TV-film |
| 1995. | *Razum i osjećajnost* | gdin Palmer |  |
| 1996. | *Tracey Takes On...* | Timothy Bugge | sezona 1 |
| 1996. | *101 dalmatinac* | Jasper |  |
| 1997. | *Spiceworld* | Poirot |  |
| 1997. | *The Borrowers* | policajac Oliver Steady |  |
| 1997. | *Ružno pače* | Tarquin | glas |
| 1998. | *Prijatelji* | čovjek u avionu | epizoda: "The One with Ross's Wedding" |
| 1998. | *Policija* | Harrap, advokat |  |
| 1998. | *Čovjek pod željeznom maskom* | Pierre, kraljev savjetnik |  |
| 1998. | *Rodica Bette* | baron Hector Hulot |  |
| 1999. | *Crna Guja: Nazad i naprijed* | vikont George Bufton-Tufton/Georgius |  |
| 1999. | *Stuart Mali* | gdin Frederick Little |  |
| 2000. | *Randall & Hopkirk (preminuli)* | dr. Lawyer | epizoda: "Mental Apparition Disorder" |
| 2000. | *Maybe Baby* | Sam Bell |  |
| 2001. | *Djevojka iz Rija* | Raymond Woods |  |
| 2001. | *Život sa Judy Garland: Ja i moje sjene* | Vincente Minnelli |  |
| 2001. | *Family Guy* | gazda bara | glasepisode: "One If by Clam, Two If by Sea" |
| 2001. | *Otkrivanje stvarnog svijeta Harryja Pottera* | narator | glas |
| 2002. | *Stuart Mali 2* | gdin Frederick Little |  |
| 2002. | *Obavještajci* | Jools Siviter |  |
| 2003. | *The Young Visiters* | lord Bernard Clark |  |
| 2003. | *Fortysomething* | Paul Slippery |  |
| 2003. | *Stuart Mali: Animirana serija'* | gdin Frederick Little (glas) | epizoda: "The Meatloaf Bandit" |
| 2004–2012 | *Dr. House* | dr. Gregory House | glavni glumactakođer režiser epizode: *Lockdown* |
| 2004. | *Fire Engine Fred* |  |  |
| 2004. | *Feniksov let* | Ian |  |
| 2005. | *Valiant* | komandant Gutsy | glas |
| 2005. | *The Big Empty*  | liječnik #5 | kratki film |
| 2006. | *Stuart Mali 3: Zov divljine* | gdin Frederick Little | glas |
| 2006, 2008. | *Saturday Night Live* | voditeljrazni likovi | sezona 32, epizoda 4sezona 34, epizoda 11 |
| 2008. | *Street Kings* | kapetan Biggs |  |
| 2009. | *Monsters vs. Aliens* | dr. Cockroach | glas |
| 2009. | *Monsters vs. Aliens: Mutant Pumpkins from Outer Space* | dr. Cockroach | glas |
| 2010. | *Family Guy* | Gregory House/glumi sam sebe | glasepizoda: "Business Guy" |
| 2010. | *Simpsoni* | Roger | glasepizoda: "Treehouse of Horror XXI" |
| 2010. | *Fry i Laurie ponovo zajedno* | glumi sam sebe |  |
| 2011. | *Hop* | gdin Bunny | glas |
| 2020 | *Roadkill* | Peter Laurence |  |

Pisanje
-------

Laurie je napisao jedan roman, *Prodavač oružja* (*The Gun Seller*), koji je doživio više izdanja u nekoliko izdavačkih kuća. Njegov drugi roman, *Papirni vojnici* (*Paper Soldiers*), trebao se pojaviti u septembru 2009, ali još se čeka na njega.

* *The Gun Seller*, **UK**, (HB), *William Heinemann Ltd* (maj 1996)); ISBN 0-434-00297-6; (PB) *William Heinemann Ltd* (maj 1996) ISBN 0-434-00375-1

(PB) *Arrow Books Ltd* (novembar 2000); Novo izdanje (oktobar 2004) ISBN 0-09-941927-0 i ISBN 0-09-946939-1
* *The Gun Seller*, **US**, (HB) *Soho Press* (maj 1997) ISBN 1-56947-087-1; (PB) *Mandarin* (mart 1997) ISBN 0-7493-2385-X

(PB) *Washington Square Press* (novembar 1998) ISBN 0-671-02082-X
* *Paper Soldiers*, **UK**, (PB) *Michael Joseph* (24. 9. 2009) ISBN 0-7181-4391-4
* *The Paper Soldier*, **US**, (HB) *Michael Joseph* (27. 9. 2009) ISBN 0-7181-4390-6

(PB) *Penguin Books* (28. 9. 2009) ISBN 0-14-028210-6

Izvori
------

1. ↑  Rachel Helyer Donaldson, "Britanac Hugh Laurie na vrhu liste najplaćenijih glumaca na američkim televizijama", *The First Post*, 13. 8. 2010.
2. 1 2 3 4 5 6 7 8 9 10 11  "Hugh Laurie"; voditelj: James Lipton; *Inside the Actors Studio*; *Bravo*, 31. 7. 2006, sezona 12, br. 18.
3. 1 2  "Intervju"; *GQ magazine*, br. 105, decembar 1992.
4. 1 2  "Lica sedmice", *BBC*, 20. 1. 2006.
5. ↑  "Biografija Hugha Laurieja", *Film Reference*.
6. ↑  Neil Strauss , "Dr. Feelbad" Arhivirano 2008-06-20 na Wayback Machine-u, *Rolling Stone*, 5. 4. 2007.
7. ↑  "Faca govori o Houseu", *The Daily Telegraph*, 28. 10. 2007.
8. ↑  "Rezultati finalnih trka regate *Henley Royal* - 1946-2003 (1980)" Arhivirano 2011-07-16 na Wayback Machine-u, *RowingHistory.net*.
9. 1 2  Bill Keveney, "Hugh Laurie ulazi u *Dr. Housea*", *USA Today*, 15. 11. 2004.
10. 1 2  Bill Carter, "Izmučeni liječnik okreće se režiranju", *New York Times*, 11. 4. 2010.
11. ↑  "'Propisana' povišica za zvijezdu *Dr. Housea*" Arhivirano 2008-12-31 na Wayback Machine-u, *TV.com*, 23. 2. 2008.
12. ↑  Stephen Battaglio, "Ko zarađuje najviše na televiziji?", *TV Guide*, 10. 8. 2010.
13. ↑  „"Fry nije u mogućnosti snimiti epizodu serije *Dr. House* s Lauriejem"". Arhivirano iz originala na datum 2009-06-20. Pristupljeno 2011-04-12.
14. ↑  "Hang Cool Teddy Bear by Meat Loaf" Arhivirano 2010-07-29 na Wayback Machine-u, *Roadrunner Records*; preuzeto: 13. 8. 2010.
15. ↑  "Rođenja, brakovi i smrti u Engleskoj i Walesu od 1837. do 2006"
16. ↑  "Šta nasmijava najmrzovoljnijeg čovjeka s TV-ekrana?", *Daily Mail*, 11. 9. 2008.
17. ↑  "Zvijezda *Dr. Housea* Hugh Laurie otkriva: 'Življenje u Hollywoodu stvorilo mi je muku u braku'", *Daily Mail*, 18. 4. 2010.
18. ↑  "Razgovor s Robertom Seanom Leonardom" Arhivirano 2011-07-23 na Wayback Machine-u, *Rod Ryan Show Podcast*.
19. ↑  "Rod i Zara najpoznatiji dobitnici ordena", *BBC*, 29. 12. 2006.
20. ↑  "Kraljica uručila *Red Britanskog Carstva* glumcu Laurieju", *BBC*, 23. 5. 2007.
21. ↑  "Hugh Laurie dobio odlikovanje od kraljice Elizabete II, *USA Today*, 23. 5.2007.
22. ↑  "Hugh Laurie: 'Wodehouse je spasio moj život'", *pgwodehousebooks.com*, preuzeto iz *The Daily Telegrapha* od 27. 5. 2008.
23. ↑  *The Late Late Show*, 5. 5. 2008.
24. ↑  "Nominacije za *Zlatni globus* 2008. za godinu završenu 31. 12. 2007." Arhivirano 2012-07-22 na Wayback Machine-u, *Hollywood Foreign Press Association*, 13. 12. 2007.
25. ↑  "Pogledajte prošle nominirane i dobitnike 2009.", *People's Choice*.

Vanjske veze
------------

***Hugh Laurie*** na Wikimedijinoj ostavi

* Hugh Laurie na sajtu IMDb

| * p
* r
* u
*House, M.D.* |
| --- |
| 
* Epizode (sezona 1, 2, 3, 4, 5, 6, 7, 8)
* Nagrade
* Soundtrack

 |
| Glavni likovi | 
* Gregory House (Hugh Laurie)
* James Wilson (Robert Sean Leonard)
* Lisa Cuddy (Lisa Edelstein)
* Eric Foreman (Omar Epps)
* Allison Cameron (Jennifer Morrison)
* Robert Chase (Jesse Spencer)
* Chris Taub (Peter Jacobson)
* Lawrence Kutner (Kal Penn)
* Remy Hadley (Olivia Wilde)
* Martha M. Masters (Amber Tamblyn)
* Jessica Adams (Odette Annable)
* Chi Park (Charlyne Yi)

 |
| Sporedni likovi | 
* Edward Vogler (Chi McBride)
* Stacy Warner (Sela Ward)
* Michael Tritter (David Morse)
* Amber Volakis (Anne Dudek)
* Lucas Douglas (Michael Weston)
* Henry Dobson (Carmen Argenziano)
* John i Blythe House (R. Lee Ermey i Diane Baker)
* dr. Darryl Nolan (Andre Braugher)
* Juan Alvarez (Lin-Manuel Miranda)
* dr. Sam Carr (Cynthia Watros)

 |
| Izvršni producenti | 
* Paul Attanasio
* Katie Jacobs
* David Shore
* Bryan Singer

 |
| Fiktivni univerzum | 
* Bolnica Princeton-Plainsboro

 |
| Ostalo | 
* *Nurse Jeffrey*
* *Doktor Rihter*
* Sokratska metoda
* Diferencijalna dijagnoza
* *Vicodin*

 |
| Category **Kategorija** |

| * p
* r
* u
*Crna Guja* |
| --- |
| Likovi | Edmund Crna Guja  •  Baldrick  •  Melchett  •  Lord Percy Percy  •  Kapetan Dragi  •  George |
| Glumci | Rowan Atkinson  •  Tony Robinson  •  Stephen Fry  •  Tim McInnerny  •  Hugh Laurie  •  Miranda Richardson |
| Serije | *Crna Guja*  •  *Crna Guja II*  •  *Crna Guja Treći*  •  *Crna Guja stupa naprijed* |

| * p
* r
* u
Zlatni globus za najboljeg glumca u televizijskoj seriji – drama |
| --- |
| 1969–1989 | 
* Mike Connors (1969)
* Peter Graves (1970)
* Robert Young (1971)
* Peter Falk (1972)
* James Stewart (1973)
* Telly Savalas (1974)
* Robert Blake/Telly Savalas (1975)
* Richard Jordan (1976)
* Ed Asner (1977)
* Michael Moriarty (1978)
* Ed Asner (1979)
* Richard Chamberlain (1980)
* Daniel J. Travanti (1981)
* John Forsythe (1982)
* John Forsythe (1983)
* Tom Selleck (1984)
* Don Johnson (1985)
* Edward Woodward (1986)
* Richard Kiley (1987)
* Ron Perlman (1988)
* Ken Wahl (1989)

 |
| 1990–2009 | 
* Kyle MacLachlan (1990)
* Scott Bakula (1991)
* Sam Waterston (1992)
* David Caruso (1993)
* Dennis Franz (1994)
* Jimmy Smits (1995)
* David Duchovny (1996)
* Anthony Edwards (1997)
* Dylan McDermott (1998)
* James Gandolfini (1999)
* Martin Sheen (2000)
* Kiefer Sutherland (2001)
* Michael Chiklis (2002)
* Anthony LaPaglia (2003)
* Ian McShane (2004)
* Hugh Laurie (2005)
* Hugh Laurie (2006)
* Jon Hamm (2007)
* Gabriel Byrne (2008)
* Michael C. Hall (2009)

 |
| 2010–2024 | 
* Steve Buscemi (2010)
* Kelsey Grammer (2011)
* Damian Lewis (2012)
* Bryan Cranston (2013)
* Kevin Spacey (2014)
* Jon Hamm (2015)
* Billy Bob Thornton (2016)

 |

| * p
* r
* u
SAG za najboljeg glumca u dramskoj seriji |
| --- |
| 
* Dennis Franz (1994)
* Anthony Edwards (1995)
* Dennis Franz (1996)
* Anthony Edwards (1997)
* Sam Waterston (1998)
* James Gandolfini (1999)
* Martin Sheen (2000)
* Martin Sheen (2001)
* James Gandolfini (2002)
* Kiefer Sutherland (2003)
* Jerry Orbach (2004)
* Kiefer Sutherland (2005)
* Hugh Laurie (2006)
* James Gandolfini (2007)
* Hugh Laurie (2008)
* Michael C. Hall (2009)
* Steve Buscemi (2010)
* Steve Buscemi (2011)
* Bryan Cranston (2012)
* Bryan Cranston (2013)
* Kevin Spacey (2014)
* Kevin Spacey (2015)
* John Lithgow (2016)
* Sterling K. Brown (2017)
* Jason Bateman (2018)

 |

| * p
* r
* u
Satellite za najboljeg glumca u dramskoj TV seriji |
| --- |
| 
* David Duchovny (1996)
* Jimmy Smits (1997)
* Ernie Hudson (1998)
* Martin Sheen (1999)
* Tim Daly (2000)
* Kiefer Sutherland (2001)
* Kiefer Sutherland (2002)
* Michael Chiklis (2003)
* Matthew Fox (2004)
* Hugh Laurie (2005)
* Hugh Laurie (2006)
* Michael C. Hall (2007)
* Bryan Cranston (2008)
* Bryan Cranston (2009)
* Bryan Cranston (2010)
* Timothy Olyphant (2011)
* Damian Lewis (2012)
* Bryan Cranston (2013)
* Clive Owen (2014)
* Dominic West (2015)
* Dominic West (2016)
* Jonathan Groff (2017)
* Brendan Gleeson (2018)
* Tobias Menzies (2019)

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 79174873
* LCCN: nr96030468
* ISNI: 0000 0001 2141 1501
* GND: 115391525
* SUDOC: 110675010
* BNF: cb140668687 (podaci)
* BIBSYS: 7024853
* MusicBrainz: 4b90c344-31bd-48d1-aa58-8e061a8251c9
* NLA: 40018706
* NKC: pna2005311988
* BNE: XX1602328
* CiNii: DA11135205
* CONOR.SI: 13865315
* MusixMatch: Hugh-Laurie

 |